****

***ÁLTALÁNOS SZERZŐDÉSI FELTÉTELEK***

**1.Általános rendelkezések**

**1.1 Teljesítés helye:** A teljesítés helye Szombathely, Kőszegi u. 32-42. szám alatti parkoló.

**1.2 Az Üzemeltető**

A fizetőparkolót a SZOVA Szombathelyi Vagyonhasznosító és Városgazdálkodási Nonprofit Zrt. üzemelteti (továbbiakban: Üzemeltető).

**1.3 Általános szerződési feltételek hatálya és módosítása**

Ezen általános szerződési feltételek 2020. március 1. napján lép hatályba.

**2. A parkolási szolgáltatás részletes feltételei**

 **2.1 A szerződés létrejötte**

A parkolás szolgáltatási szerződés (a továbbiakban: parkolási szerződés) az Ügyfél és az Üzemeltető között akkor lép hatályba, amikor a gépjármű várakozási célból beáll a fizetőparkolóba, vagy a fizető parkolóból a behajtást követően 5 percen belül nem távozik. Ezen jogviszony külön szerződés megkötése nélkül, ráutaló magatartással jön létre. E szerződés keretében az ügyfél jogot szerez arra, hogy a fizetőparkoló helyeket várakozás céljából igénybe veheti, illetve kötelezettséget vállal arra, hogy a díjszabásban meghatározott várakozási díjat kiegyenlíti. Az ügyfél tudomásul veszi, hogy a jelen általános szerződési feltételek a parkolási szerződésnek elválaszthatatlan részét képezik, amelyet az ügyfél a szolgáltatás igénybevételével elfogad.

**2.2 A szerződés megszűnése**

A parkolási szerződés megszűnik a parkolás befejezésével, a fizetőparkoló területének elhagyásával.

**3. Az ügyfelek tájékoztatására vonatkozó részletes szabályok**

 **3.1 Ügyfél tájékoztatás**

Az Üzemeltető gondoskodik arról, hogy az ügyfeleket jogaikról, kötelezettségeikről, az igénybe vehető szolgáltatásokról tájékoztassa, illetve gondoskodik arról, hogy mindazon szolgáltatásával kapcsolatos információk az ügyfelek rendelkezésére álljanak, melyek ahhoz szükségesek, hogy a parkolással, a szolgáltatás igénybevételével kapcsolatos döntéseiket időben meghozhassák. Az ügyfelek tájékoztatásának módjai:

**Írott formában:**

* SZOVA Nonprofit Zrt. honlap
* Ügyfélszolgálat
* Információs táblák
* E-mail (előzetes írásbeli megkeresésre)
* Fax (előzetes írásbeli megkeresésre)

**Szóban:**

 - A SZOVA Nonprofit Zrt. Ügyfélszolgálatán (Szombathely, Kőszegi u. 15.)

**4. A SZOVA Nonprofit Zrt. elérhetőségei**

 SZOVA Szombathelyi Vagyonhasznosító és Városgazdálkodási Nonprofit Zrt.

 9700 Szombathely, Welther K. u. 4.

 Telefon:(94) 314-040, Fax: (94) 314-743

 E-mail: titkarsag@szova.hu

 Internet: [www.szova.hu](http://www.szova.hu)

Parkolási csoport ügyfélszolgálati iroda: 9700 Szombathely, Kőszegi u. 15. Tel.:(94) 339-889

**5. Parkolási feltételek**

 **5.1 Üzemeltető felelőssége**

- Üzemeltető kizárólag arra vállal kötelezettséget, hogy a jármű parkolásához szükséges és harmadik személy által még el nem foglalt helyet használható állapotban az Ügyfél rendelkezésére bocsátja. Üzemeltető nem köteles a burkolatot folyamatosan száraz állapotban tartani, továbbá a járműveket, illetve azokon/azokban és a parkoló területén található tárgyakat felügyelni, őrizni vagy megóvni.

 - Üzemeltető kizárólag azokért a károkért tartozik felelősséggel, amelyeket ő maga vagy személyzete – akikért a vonatkozó jogszabályok alapján felel – szándékosan, vagy gondatlan magatartásával okozott. Harmadik személy által okozott károkért Üzemeltető nem felel.

 - Lopásból, gépkocsi feltörésből, harmadik személy egyéb cselekményéből eredő esetleges károk illetékes rendőrkapitányság felé történő bejelentése az Ügyfél kötelezettsége.

- Üzemeltető nem felel olyan károkért, amelyeket közvetve vagy közvetlenül vis major (pl. háborús vagy terrorcselekmények, tűz, robbanás, műszaki berendezések meghibásodása, sztrájk, vagy zavargások, stb.) okoztak.

- A parkoló szabályszerű elhagyását követően a szolgáltatással kapcsolatos utólagos reklamációt Üzemeltető nem fogad el.

**5.2 Ügyfél felelőssége**

- Ügyfél a parkoló szolgáltatásait kizárólag saját felelősségére és kárveszélyére veheti igénybe. Üzemeltető semmilyen felelősséget nem vállal a járműben hagyott tárgyakért, értékekért, a jármű állagáért.

-﻿ A parkolójegyet a parkolóból való kihajtásig gondosan meg kell őrizni. A parkolójegyet tilos ﻿összehajtani, összegyűrni, vagy azon egyéb fizikai sérülést okozni. A parkolójegy teljes épségéért a parkolást igénybevevő felel. A parkolójegy elvesztéséből, bármilyen megrongálódásából eredő károk a parkolást igénybevevő személyt terhelik.

- A parkoló területén őrizetlenül hagyott, ismeretlen eredetű csomagokat Üzemeltető – a csomag felnyitása, illetve a csomag tartalmának vizsgálata nélkül – megsemmisíti, vagy megsemmisítésre elszállíttatja. Ezen intézkedésből adódóan keletkező esetleges károkért Üzemeltető semmilyen felelősséggel nem tartozik.

**5.3 Díjak és Díjfizetés**

- A díjak és díjtételek megállapítására az üzemeltető jogosult.

- A parkoló a nap 24 órájában üzemel.

- A parkolóba való behajtás akkor nem lehetséges, ha rendkívüli esemény miatt az Üzemeltető a parkolót lezárta, illetve akkor, ha a parkoló megtelt.

- Üzemidő nappal: Hétfőtől- Péntekig 08.00-18.00-ig

- Üzemidő éjszaka: 18.00 – 08.00-ig

- Hétvégén: Péntek 18.00 – Hétfő 08.00-ig.

- Parkolójegy ára nappal: 240,- Ft/óra; minden megkezdett 5 perc díjköteles.

- Parkolójegy ára éjszaka, illetve hétvégén: 20,-Ft/óra; minden megkezdett óra díjköteles.

- A parkolójegy elvesztése esetén, illetőleg abban az esetben, ha a gépjármű egynél több parkolóhelyet foglal el, az igénybevétel kezdetétől minden naptári nap után 2.400,- Ft pótdíjat kell a helyszínen fizetni!

- Az árak forintban értendőek és az Áfa-t tartalmazzák.

- Mozgáskorlátozott kártya a parkolóban díjmentességre nem jogosít.

- Parkolójegyekről számlát, a tárgyhót követő hónap 15. napjáig áll módunkban kiállítani.

- Parkoló bérlet ára: 10.000 Ft/hó + 1.250,- Ft kártyaköltség.

- A parkolóban való parkoláshoz kapott bérletkártya elvesztése esetén a kártya 2.500,- Ft megfizetése ellenében pótolható.

- A bérletet az Ügyfélszolgálati Irodában lehet megváltani.

**5.4 A Parkoló használata**

- Érkezéskor a jegykiadó készüléken nyomja meg a jegykiadó gombot, ekkor a készülék kiadja a parkolásra jogosító kártyát. A parkoló kártyát tartsa magánál, mert nélküle nem tudja kifizetni a parkolás díját és elhagyni a parkolót!

- A sorompó felnyílása után tud behajtani a parkolóba. **A sorompó alatt tilos megállni!**

- Kérjük, a felfestésnek megfelelően csak egy helyet foglaljon el.

- Mielőtt szeretne kihajtani a parkolóból, a díjfizető-automatánál, illetve mobilfizetési rendszeren keresztül fizesse be a parkolási díjat, az alábbi útmutatót követve:

 Díjfizető-automatánál:

1. Helyezze be a kártyát a kártyaolvasó nyílásba.

2. Fizesse be a képernyőn megjelenő összeget. Lehetősége van bankkártyával, illetve, papírpénzzel történő fizetésre, maximum 2000 Ft-os címletig. Megrongálódott bankjegyeket és érméket a díjfizető-automata nem fogad el.

3. Az összeg kiegyenlítése után vegye vissza a kártyáját a díjfizető automatából.

4. Vegye el a visszajáró összeget és a bizonylatot.

Mobilparkolási rendszeren keresztül:

1. Behajtás után őrizze meg a parkolójegyét.
2. Távozás előtt a kártya sorszámát küldje el a parkolóautomatán megadott zónakódra.

- A parkolási díj kifizetése után 10 perc áll rendelkezésre, hogy a jármű újabb parkolási időszak fizetése nélkül elhagyja a parkoló területét.

- A kijárati sorompó előtt elhelyezett kártyaolvasó készülékbe helyezze be a parkoló kártyáját, hogy a készülék ellenőrizze azt.

- A kártyaolvasó készülékbe pénzt bedobni szigorúan tilos!

- A sorompó felnyílása után elhagyhatja a parkolót.

- Amennyiben a parkolás díját nem fizette be a díjfizető-automatába, a sorompó nem nyílik fel, így nem tud kihajtani a parkolóból.

- Bármilyen problémája merülne fel, kérjük, tájékoztassa az ügyintézőt a megadott telefonszámon.

**5.5 Járművek elszállíttatása**

- Ha a várakozás tervezett időtartama a 48 órát meghaladja, akkor arról az Ügyfél a várakozás megkezdése előtt az Üzemeltetőt a 7. pontban meghatározott elérhetőségek egyikén előzetesen tájékoztatni köteles.

- Az Üzemeltető az alábbi esetekben intézkedik a járműnek a parkoló területéről történő elszállíttatásáról, mindenkor a jármű tulajdonosa, illetve üzembentartója kockázatára és költségére:

a.) ha a jármű a parkolón belül nem kijelölt parkolóhelyet foglal el, s ezzel akadályozza a közlekedést, más jármű parkolását, illetve a parkolóba vagy parkolóhelyre történő be-, illetve onnan történő kihajtást,

b.) ha az Üzemeltető nyilvántartása alapján, a jármű nem rendelkezik a rendszámára kiadott érvényes bérlettel, és 48 órát meghaladóan, előzetes bejelentés vagy fizetés nélkül tartózkodik a parkolóban.

- A jármű elszállíttatása előtt az Üzemeltető (kivéve, ha veszélyhelyzet miatt a késedelem kárt okozhat), írásban tájékoztatást kér (a jármű típusa és rendszáma alapján) az illetékes hatóságoktól a jármű tulajdonosáról / üzembentartójáról, s a hatóságok adatszolgáltatása esetén 8 napos határidőt biztosítva felszólítja a jármű tulajdonosát (üzembentartó esetén az üzembentartóját), hogy a járművet szállítsa el, és a parkolási díjat egyidejűleg egyenlítse ki. A felszólítás eredménytelensége esetén, vagy ha a hatóságoktól nem érkezett adatszolgáltatás 30 napon belül, az Üzemeltető gondoskodik a jármű szakszerű elszállításáról, elhelyezéséről, melynek költségei, és a kárveszély – az elszállítással kapcsolatban bekövetkezhető káreseményekre is kiterjedően - az elszállítástól kezdődően a jármű tulajdonosát / üzembentartóját terheli.

- Az elszállított jármű őrzéséről az Üzemeltető nem gondoskodik.

- Az elszállítás tényét, és a jármű külső állapotát az Üzemeltető teljes bizonyító erejű magánokiratba foglalt jegyzőkönyvben, és fényképes dokumentációval rögzíti.

- A parkolási díj, a szállítási- és tárolási költségek, és ezek járulékai teljes kiegyenlítése esetén, az Üzemeltető haladéktalanul átadja a járművet annak tulajdonosa / üzembentartója részére. Amennyiben a járműnek üzembentartója is van, vita esetén a fizetési kötelezettség elsődlegesen az üzembentartót terheli tekintettel arra, hogy az üzemben tartói minőség magában foglalja a gépjármű tényleges használatát.

**6. Magatartási szabályok**

- A parkoló teljes területén a KRESZ szabályai érvényesek. Gépjárművek a parkoló területén maximum 20 km/h sebességgel közlekedhetnek.

- Aki tüzet, vagy annak közvetlen veszélyét észleli, köteles azt haladéktalanul jelezni a parkoló személyzetének.

- **A parkolóban a gyalogosoknak fokozott figyelemmel a számukra kijelölt helyen kell közlekedniük, körültekintően kell áthaladniuk a járművek közlekedésére fenntartott közlekedési sávokon!**

- Ügyfél a parkoló berendezésében okozott kárt haladéktalanul köteles Üzemeltetőnek bejelenteni, az okozott kárt köteles megtéríteni.

- Az Üzemeltető utasításait az Ügyfél mindenkor maradéktalanul köteles teljesíteni.

**7. Ügyfél panaszok bejelentésének részletes szabályai**

﻿

A SZOVA Nonprofit Zrt. az általa nyújtott szolgáltatásokat igénybevevő ügyfeleitől érkező, a szolgáltatásokkal kapcsolatos észrevételeket egyszerű, átlátható, megkülönböztetéstől mentes módon kezeli. A SZOVA Nonprofit Zrt. az eljárás során az ügyfelek adatait a mindenkor hatályos adatvédelmi jogszabályi rendelkezések alapján kezeli. Az ügyfelektől származó észrevételek (panasz, javaslat, dicséret, információkérés) az alább felsorolt helyeken tehetők:

**Meghibásodással kapcsolatos hibabejelentés az ügyfélszolgálati iroda nyitvatartási idejében (H,K,Cs,P 9-16-ig és Szerda 8-20-ig) személyesen, illetve a +94 339-889-es számon, nyitvatartási időn kívül a parkolóban feltüntetett ügyeleti számon tehető!**

**Személyesen:**

- A SZOVA Nonprofit Zrt. Ügyfélszolgálatán (Szombathely, Kőszegi u. 15.)

 Nyitva tartás: H,K,Cs,P 9-16, és Szerda 8-20-ig

**Telefonon:**

- A SZOVA Nonprofit Zrt. Parkolási csoportjának telefonszámán keresztül (+36 94 501-966), vagy

- Az Ügyfélszolgálat telefonszámán (+36 94 339-889)

A telefon útján történő bejelentéseket a SZOVA Nonprofit Zrt. a vonatkozó jogszabályi rendelkezések alapján rögzíti.

**Írásban:**

- levélben: 9700 Szombathely, Welther K. u. 4.

- telefaxon: (+36 94 314-743)

- elektronikus úton (e-mail): parkolas@szova.hu

**8. Záró rendelkezések**

- Az üzemeltető vis maior esetén a járműveket elmozdíthatja, ill. szükség esetén elszállíttathatja. Vis maiornak minősülnek a tűzesetek, természeti katasztrófák, merényletek és terrorcselekmények, ill. minden, emberi erővel el nem hárítható, előre nem látható olyan esemény, amely mellett a személy- és vagyonbiztonság biztosítására az üzemeltetőnek nincs lehetősége.

- A parkolóba történő behajtáskor az üzemeltető az adatvédelmi jogszabályoknak megfelelően, az üzemeltetés körében szükséges igazolás és bizonyítás, ill. biztonsági célra adatrögzítést végezhet: a gépjárműről fénykép és/vagy videofelvétel készül, amelyen esetlegesen a jármű utasai is megjelenhetnek. Az üzemeltető a felvételeket kizárólag a parkoló működési körében használja fel, a jogviszony megszűnését követően azokat 30 nap múlva megsemmisíti. A felvételeket az üzemeltető kizárólag a jogszabályokban meghatározott hatósági megkeresésre adja ki, hivatalos felhasználás céljára.

- Az Ügyfél a 2. pontban meghatározott szerződéssel kapcsolatos jogvitákban aláveti magát - a hatásköri szabályoktól függően - a Szombathelyi Járásbíróság, illetve a Szombathelyi Törvényszék illetékességének.

**Szombathely, 2020. február 17.**

 --------------------------------------------

 **Dr. Németh Gábor**

 vezérigazgató